Iiris Suomela

Iiris Suomela (s. 1. toukokuuta 1994) on suomalainen vihreiden entinen kansanedustaja ja entinen Tampereen kaupunginvaltuuston jäsen. Suomela valittiin kansanedustajaksi vuoden 2019 eduskuntavaaleissa Pirkanmaan vaalipiiristä 4 873 äänellä. Samana vuonna hän oli myös vihreiden europarlamenttivaaliehdokkaana muttei tullut valituksi. Tammikuusta 2024 alkaen Suomela on toiminut musiikin alkutuotannon (Teosto, Suomen Musiikintekijät, Suomen Säveltäjät ja Suomen Musiikkikustantajat) yhteisenä edunvalvonnan päällikkönä. 
Suomela valittiin syyskuussa 2021 vihreiden puoluehallituksen kokouksessa sijaistamaan Maria Ohisaloa puheenjohtajana vanhempainvapaan ajaksi. Hän aloitti vihreiden puheenjohtajana marraskuussa 2021. Puheenjohtajana Suomela johti vihreät Suomen historian ensimmäisiin aluevaaleihin, joissa puolue koki vaalitappion saadessaan vain 7,4 % valtakunnallisista äänistä. Vuoden 2023 eduskuntavaaleissa Suomela putosi eduskunnasta.
Suomela valittiin Tampereen kaupunginhallituksen jäseneksi kesäkuussa 2024. Joulukuussa 2024 hän ilmoitti muuttavansa perhesyistä Tampereelta Helsinkiin. Hän erosi Tampereen kaupunginvaltuustosta, kaupunginhallituksesta ja Pirkanmaan aluevaltuustosta. Hän asettui vihreiden ehdokkaaksi vuoden 2025 kuntavaaleissa Helsingissä. Vaaleissa Suomela sai 375 ääntä, eikä tullut valituksi.
Tausta.
Suomela on kotoisin Tampereelta mutta on asunut myös ulkomailla yhteensä seitsemän vuoden ajan. Hän on valmistunut IB-ylioppilaaksi vuonna 2013 UWC Atlantic Collegesta Walesista, jonne hän sai Suomen Kulttuurirahaston stipendin 17-vuotiaana.
Suomela on opiskellut Tampereen yliopistossa sosiologiaa. Suomela on toiminut toisena Vihreiden nuorten kahdesta puheenjohtajasta vuodet 2017 ja 2018, Tampereen yliopiston ylioppilaskunnan edustajiston jäsenenä vuosina 2015–2018 ja vihreiden puoluevaltuuskunnan jäsenenä vuosina 2015–2019. Hänet valittiin Tampereen kaupunginvaltuustoon kuntavaaleissa 2017 1 981 äänellä. 
Aiemmin Suomela on toiminut Tampereen vihreiden nuorten varapuheenjohtajana, Tampereen ammattikorkeakoulun hallituksessa sekä Tampereen yliopiston hallituksessa. Hän oli ehdolla eduskuntavaaleissa myös vuonna 2015, sai 958 ääntä eikä tullut valituksi.
Politiikka.
Suomela on kertonut kiinnostuneensa politiikasta ilmastoahdistuksensa vuoksi.
Raiskauslainsäädäntö.
Suomela on toinen alullepanija Suostumus2018-kansalaisaloitteessa, joka tähtää rikoslain uudistamiseen niin, että ilman toisen suostumusta tapahtuva sukupuoliyhteys olisi aina raiskaus.
Kielenkäyttö ja väestöryhmät.
Suomela nousi otsikoihin kritisoimalla Iltalehdessä ja Twitter-tilillään naispuolisiin poliitikkoihin kohdistuvaa ulkonäköperusteista kielenkäyttöä. Toimittaja Seppo Varjus oli kutsunut sisäministeri Maria Ohisaloa "jääprinsessaksi". Lisäksi vihreistä naisista oli Suomelan mukaan käytetty termejä kuten "misuehdokas" ja "vihreä herkku". Suomela oli aikaisemmin kommentoinut perussuomalaisten puheenjohtaja Jussi Halla-ahon ulkonäköä vertaamalla tätä Tähtien sota -saagan pääviholliseen Darth Sidioukseen. Keski-ikäisistä miehistä käytettyä termiä "setämies" Suomela ei nähnyt Ylen Aamu-tv:n haastattelussa halventavana, vaan näki termin sellaisena ilmiönä, joka pyrkii tunnustamaan, että miehillä on enemmän valtaa yhteiskunnassa.
Ensimmäisessä puheenvuorossaan eduskunnassa kesäkuussa 2019 Suomela kutsui toista varapuhemiestä Juho Eerolaa puhemies-termin sijaan ”puheenjohtajaksi”. Suomelan mukaan puhemies-termi on sukupuolittunut, koska sen päätteenä on -mies. Suomela sanoi, ettei eduskunnan puheenjohtaminen ole sukupuolesta kiinni, minkä vuoksi hän kertoi kutsuvansa eduskunnan puheenjohtajistoa puheenjohtajiksi. Suomela kutsui Eerolaa puheenjohtajaksi jälleen syyskuussa ja sai välihuomautuksen puhutteluetiketistä.
Sukupolvien vastakkainasettelu.
Heinäkuussa 2019 Suomela väitti, että hänen sukupolvensa on vanhempiaan köyhempi. Taloustieteen professori Roope Uusitalo sekä sosiologian professori Jani Erola pitivät Helsingin Sanomien aiheesta tekemässä haastattelussa väitettä epäuskottavana vedoten siihen, että suomalaisten mediaanitulot ovat kasvaneet ja huono-osaisuus vähentynyt kaikissa ikäryhmissä. Erola kuitenkin huomautti, että nuorempien sukupolvien tulevaan köyhyyteen vaikuttanee perinnönjaon keskittyminen sekä koulutustason nousun pysähtyminen ja matalan koulutuksen saaneiden nuorten määrän kasvu.
Suomelan sukupolven (kotitalouden eniten tienaava 25-34 vuotias) käytettävissä olevat tulot kulutusyksikköä kohden olivat vuonna 2017 puolet suurempia kuin vuonna 1989. Alle 24-vuotiaidenkin tulot kasvoivat 30 % reaalisesti. Näiden lapsista tulee heitäkin rikkaampia, ellei tapahdu mullistavia muutoksia.
Lobbari.
Joulukuussa 2023 kerrottiin että Suomela aloittaa tammikuussa 2024 työt musiikkialan lobbarina. Teosto, Suomen Musiikintekijät, Suomen Säveltäjät ja Suomen Musiikkikustantajat palkkasivat hänet edistämään musiikin luomisen toimintaedellytyksiä yhteiskunnassa tittelillä edunvalvontapäällikkö.
Yksityiselämä.
Suomelan puoliso on yrittäjä ja Kansallisen Kokoomuksen entinen kaupunginvaltuutettu Matti Parpala. Pariskunnalla on kaksi lasta. Suomela on kertonut julkusesti Instagramissa, ettei ole hetero.
Nuorempana Suomela harrasti judoa edustaen Tampereen Judoa. Hän voitti SM-hopeaa vuonna 2011 alle 70-kilon sarjassa.